Н А Р Е Д Б А 

ЗА РЕКЛАМНАТА ДЕЙНОСТ НА ТЕРИТОРИЯТА НА ОБЩИНА САПАРЕВА БАНЯ

	Раздел I
	Общи положения
	Чл. 1.  (1) Разпространяването на информация със средствата на външната реклама, надписите и информационно-указателните табели на територията на Община Сапарева баня, става при спазване изискванията на настоящата Наредба и действащото законодателство.
	Чл. 2.  (1) По смисъла на тази Наредба:
	1.  "Външна реклама" е всеки текст, обемна форма или изображение, предназначени да информират обществеността или да привличат нейното внимание с търговска цел, които не се разпространяват чрез средствата за масово осведомяване, телекомуникациите или пряко до индивидуален клиент;
	2.  "Надпис" е всеки текст, обемна форма или изображение, закрепени върху сграда, свързани с функцията на даден обект в нея;
	3.  "Информационно-указателна табела" е всеки текст, обемна форма или изображение, указващи близостта на една сграда или терен където се извършва определена дейност;
	4.  "Рекламни материали" ("знамена", "транспаранти") "надписи и информационно-указателни табели с временен характер" са обозначаващите акционни, обществени, строително-ремонтни работи или предоставяне под наем и други дейности.
	(2) За краткост изброените в ал. 1 понятия ще бъдат наричани рекламно-информационни елементи (РИЕ).

	Раздел II
	Общи изисквания
	Чл. 3.  (1) Рекламно-информационните елементи (РИЕ), независимо от техния вид, трябва:
	1.  да бъдат изработени от трайни материали, устойчиви на вятър и др. атмосферни условия, съгласно изискванията на съответните стандарти;
	2.  да бъдат пожарообезопасени;
	3.  да бъдат поддържани в добро състояние по отношение тяхната чистота и функция от физическото или юридическото лице, техен собственик;
	Чл. 4.  При разполагане на РИЕ е необходимо:
	1.  да не се нарушават условията на обитаване;
	2.  да не се създават рискови условия за безопасността на движение;
	3.  да не се закрива друго рекламно пано, търговски или друг обществен обект, както и да не се затруднява подхода към него.
	Чл. 5.  При разполагане на РИЕ върху покриви, калкани и др.  части на сградите, кметът на общината или упълномощеното от него лице може да задължава рекламоразпространителя да поправя или боядиса указана част от сградата, в случай, че се налага от поставянето на конструкцията.
	Чл. 6.  Всички текстове в областта на външната реклама, надписите и информационно-указателните табели е необходимо да бъдат изписани на български език, с изключение на търговска марка или фирмен знак (лого) на предприятия с доказана международна популярност.
	Чл. 7.  (1) Не се разрешава:
	1.  монтирането на РИЕ върху сграда, имот или съоръжение без писмено съгласие на техния собственик, както и върху сгради и съоръжения, определени с други закони;
	2.  използването на светлинни символи и шрифтови надписи, прилагани или наподобяващи елементите от системата за регулиране на движението;
	3.  извършването на политическа агитация чрез РИЕ, освен поставянето на информационни, указателни и агитационни материали върху клубовете на политическите партии;
	4.  пропагандирането под каквато и да е форма на омраза и насилие, расова или етническа нетърпимост.
	(2) Не се допуска рекламирането на:
	1.  забранени за употреба вещества и препарати с наркотично и/или стимулиращо действие;
	2.  лекарствени средства, за които има забрана или ограничения, предвидени в специални нормативни актове;
	3.  тютюневи изделия;
	4.  полезни качества на алкохолни напитки;
	5.  порнографски материали;
	6.  оръжия;
	7.  други материали в отклонение от моралните норми в страната;
	8.  определена религия или религиозна общност.
	(3) Не се допуска разполагането на РИЕ, които:
	1.  съдържат невярна или подвеждаща информация;
	2.  рекламират стоки и услуги посредством твърдения за недостатъци на други стоки или услуги;
	3.  накърняват правата и доброто име на граждани и/или (физически) юридически лица.

	Раздел III
	Външна реклама
	Чл. 8.  Външната реклама може да бъде:
	1.  светлинна и друга реклама по покривите;
	2.  крайпътна реклама, закрепена неподвижно, касети, осветени отвътре, рекламни пана за лепене на плакати (осветени или неосветени);
	3.  реклама по калкани и фасади на сгради над партерните етажи;
	4.  реклама към градския партер: магазини, заведения и др.  обекти с обществено-обслужващи функции, разположени перпендикулярно или успоредно на фасадата или по тротоара;
	5.  реклама по подвижния състав на градския транспорт - автобуси, тролейбуси, трамвайни и подземни мотриси, таксита и др.
	Чл. 9.  Върху всяка реклама трябва да бъдат изписани фирмата и адресът на юридическото или физическото лице, извършващо рекламната дейност.
	Чл. 10.  Несветещата реклама се поставя на не по-малко от 50 см от нивото на терена.  Нейните параметри следва да бъдат съобразени с конкретната градоустройствена обстановка.
	Чл. 11.  Светещата реклама е тази, която използва собствен източник на светлина.  Ако съоръжението, носещо светеща реклама, е поставено върху покрив, неговите параметри следва да бъдат съобразени с архитектурния образ (силует, пластично оформление и др.)  на сградата.
	Чл. 12.  Не се разрешава разполагането на съоръжения за външна реклама на територията на община Сапарева баня върху:
	1.  сгради, обявени за паметници на културата, както и във визуалния обсег на възприятието им;
	2.  скулптурни паметници и др.  елементи на декоративната пластика, както и във визуалния обсег на възприятието им;
	3.  природни забележителности и резервати;
	4.  национални и градски паркове, с изключение на периферните им части, прилежащи към магистралите;
	5.  всякакъв вид дървета и едроразмерна растителност;
	6.  фасади на жилищни гради, с изключение на калканни стени и покриви;
	7.  стени на гробищни паркове, както и в самите тях;
	8.  стълбове на далекопроводната електрическа мрежа;
	9.  елементи от системата за регулиране на движението по пътищата;
	10.  сгради на представителните държавни и общински институции.

	Раздел IV
	Реклама към елементите на градското обзавеждане
	Чл. 13. (1)  Разполагането на реклами към спирките за градски транспорт се разрешава само на определените за това места.  
	(2) Местата се определят с проект за разполагане, който се съгласува с Пътна полиция и се одобрява от Гл. архитект на Общината.
	Чл. 14.  Разполагането на реклами към павилионите се разрешава само на определените за това места.  
	Чл. 15.  (1) Безплатни съобщения за културни, спортни, хуманитарни прояви и др.  се поставят само на определените за това места - афишни колонки, информационни табла и др.
	(2) Афишните колонки могат да носят само безплатни съобщения за културни прояви и спектакли.  Върху тях не могат да се поставят други материали преди завършване на проявата, за която първите информират.

	Раздел V
	Надписи
	Чл. 16.  (1) Надписите могат да бъдат поставени въз основа на одобрени проекти:
	1.  върху козирки, навеси и маркизи, ако тяхната височина не надвишава 1 м и не закрива отвори по фасадите;
	2.  пред балкони или прозоречни отвори, ако не са по-високи от парапета на балкона или под прозоречния парапет;
	3.  вертикално по фасадата на сградата;
	(2) Надписите са елемент от проекта за графично и цветово оформление на обекта, за който са предназначени.  Одобряването на този проект се извършва от главния архитект на общината.
	Чл. 17.  Надписите, поставени върху стена или успоредно на нея, не трябва да надвишават нейните граници, нито да бъдат разположени на повече от 30 см от нея.
	Чл. 18.  Надписът се премахва от собственика (ползвателя) и мястото се привежда в първоначалния му вид в срок до един месец след прекратяване на дейността в обекта, за който е предназначен.

	Раздел VI
	Информационно-указателни табели
	Чл. 19.  (1) Информационно-указателните табели се подчиняват на разпоредбите на Раздел III от тази наредба.  Те изключват указателните знаци, описани в Закона за движение по пътищата и Правилника за неговото прилагане.
	(2) Информационно-указателните табели се разполагат на не повече от 100 м от обекта, чиято дейност (функции, местоположение) указват.
	(3) Всяко юридическо или физическо лице има право да разположи до 6 броя информационно-указателни табели, свързани с един негов обект.
	(4) Размерите на информационно-указателните табели не трябва да надвишават 1,5 кв.  м., като вертикалният ръб трябва да бъде поставен на разстояние от края на уличното платно не по-малко от 0,80 м., а долния хоризонтален - на височина не по-малко от 2,50 м от нивото на терена.

	Раздел VII
	Рекламни материали с временен характер
	Чл. 20.  (1) Рекламни материали (знамена, транспаранти и др.)  с временен характер, могат да се разполагат на определените за това места и могат да носят само информация, свързана с икономически, социални, културни, политически и спортни прояви.  Те могат да бъдат инсталирани за срок не по-дълъг от един месец.
	(2) Върху сгради могат да бъдат разполагани временни надписи за събития, които се извършват в сградата.
	Чл. 21.  Не се разрешава разполагането на транспаранти на улици над контактната мрежа за градския транспорт.
	Чл. 22.  Безплатна временна информация може да бъде разрешена от кмета на общината по изключение, върху връзка със събития от общоградски, национален или международен характер.
	Чл. 23.  Рекламни материали (знамена, транспаранти), надписи и информационно-указателни табели с временен характер се демонтират до дни след изтичане срока за разрешаването им.

	Раздел VIII
	Реклама върху или чрез превозни средства
	Чл. 24.  Върху превозните средства на градския транспорт може да се монтират РИЕ след съгласуване на предложението от Главния архитект и от ДД”Евроинтеграция” преди сключване на наемен договор.
	Чл. 25.  Превозните средства, използвани или екипирани само за да носят реклама, не могат:
	1.  да спират или паркират в зоните, ограничени за реклама;
	2.  да имат обща рекламна площ, надвишаваща 12 кв.м  за всяко превозно средство.
	Чл. 26.  Изключения от забраните по чл. 25 могат да бъдат допускани само при провеждане на мероприятия по Закона за събранията, митингите и манифестациите и други обществени събития - с разрешение на кмета на Община Сапарева баня, за което се уведомява началника на РПУ.
	
	Раздел ІХ
	Ред за разполагане
	Чл. 27.  (1)  Рекламно-информационни елементи могат да се разполагат на територията на Община Сапарева баня въз основа на одобрена схема за разполагане и одобрен проект от Гл. архитект на Общината, сключен договор, платена наемна цена и разрешение за поставяне, издадено от гл.архитект на общината.
	(2) Не се изисква проект и не се издава разрешение за разлепване на безплатни съобщения по чл. 15. 
	Чл. 28.  (1) Исканията за разполагане се отправят до отдел „Общинска собственост" при Община Сапарева баня, когато РИЕ засягат обекти общинска собственост.
	(2) Исканията се придружават от проектно-проучвателни работи.
	Чл. 29.  (1) Исканията за разполагане на РИЕ върху имоти, сгради и съоръжения, които не са общинска собственост се отправят в писмена форма до главния архитект на Община Сапарева баня, когато се отнасят за:
1. Външна реклама;
2. Реклама към елементите на градското обзавеждане;
3. Надписи, съобразно правата по чл. 16, ал. 2
	(2) Исканията трябва да са придружени от:
1. Документ за собственост или писмено съгласие на собственика на сградата, съоръжението или терена, където ще се разполагат РИЕ. При сгради в режим на етажна собственост, съгласието се удостоверява с протокол от общото събрание на етажните собственици, изготвен съгласно разпоредбите на Закон за управление на етажната собственост.
2. Документ за съгласие от ведомството или организацията, стопанисващи имота, при имоти държавна собственост.
3. Проектно-проучвателни работи, съгласно чл. 28, ал. 2.
	Чл. 30. Документите се внасят служебно за издаване на ситуационен план от техническа служба в Община Сапарева баня.
	Чл. 31. Схемата за разполагане се изготвя в едномесечен срок от техническата служба в Общината. В зависимост от конкретния случай схемата се съгласува от РПУ и др. компетентни органи.
	Чл. 32.  (1) Проектът за разполагане на РИЕ трябва да бъде окомплектован, както следва:
1. Ситуационно решение, съответстващо на схемата за разполагане по чл. 31 и копие от самата схема за разполагане;
2. Архитектурно-дизайнерски проект в подходящ мащаб и трасировъчно решение;
3. Графично-цветово решение, фотоснимки и монтажи за вписване на РИЕ в съответстващата визуална среда;
4. Конструктивна част;
5. Инсталационна част /при нужда /;
6. Обяснителни записки и изчисления, подписани от правоспособни лица, съгласно изискванията на ЗУТ, КАБ и КИПП; 
   7. Декларация за осигуряване на техническо ръководство, подписана от правоспособен технически ръководител.
	(2) Към всички проектни разработки  следва да се представя  и План за безопасност и здраве, изготвен съгласно Наредба № 2 /26.02.2004г. на МРРБ за минималните изисквания за здравословни и безопасни условия на труд при извършване на СМР и декларация от възложителя /изпълнителя/ за изпълнение на всички изисквания на Наредбата, одобрените проекти  и ПБЗ.
 	Чл. 33.  (1) Схемите за разполагане и проектите на РИЕ подлежат на одобрение от Главния архитект на Общината.
	(2) Срокът за одобрение или на мотивиран отказ е 20 дни от комплектоването на всички необходими документи. В този срок Главният архитект може да изиска от вносителя преработване или допълване на проектната документация, както и допълнително съгласуване с органи на РПУ, ВиК, НЕК, Пътна сигнализация и др. в зависимост от конкретния случай, като определи срок за представянето им. В този случай Главният архитект се произнася в 10 дневен срок след изпълнението на предписанията и след новото внасяне на допълнителното съгласуваната вече проектна документация. 

	Раздел Х
	Контрол и административно-наказателни разпоредби
	Чл. 34.  Контролът по спазване изискванията на тази наредба се осъществява от кмета на Община Сапарева баня или упълномощени от него длъжностни лица, кметовете на райони, упълномощени от тях длъжностни лица и от специализираните звена по търговия и услуги.
	Чл. 35.  (1) Който разполага с РИЕ без надлежно разрешение от общинските органи, в случаите, когато е бил длъжен да поиска разрешение и не го е направил, се наказва с глоба от 150.00 до 500.00 лева, освен ако по друг нормативен акт не подлежи на по-тежко наказание.
	(2) Който разполага РИЕ, които не отговарят на изискванията на тази наредба или ги разполага на неразрешени места, в случаите, когато не се изисква разрешение от общински органи, се наказва с глоба от 200.00 до 500.00 лева, освен ако по друг нормативен акт не подлежи на по-тежко наказание.
	Чл. 36.  (1) Разположени в нарушение на настоящата наредба, без отбелязан собственик РИЕ се демонтират в 5-дневен срок за сметка на общината, като се прилагат разпоредбите на чл. 225,ал.5 от ЗУТ.
	(2) При констатирани разположени РИЕ в нарушение на настоящата наредба с отбелязан собственик, на същия се дава срок от десет дни да демонтира съоръженията, като дължи и предвидената в чл. 35, ал. 1 глоба.  При неспазване на посочения срок се пристъпва към демонтаж по смисъла на чл. 36, ал.1.
	Чл. 37.  (1) Органите по чл.34 могат да задължат собствениците на РИЕ, които са неизправни, с лош външен вид, не отговарят на изискванията на тази наредба или са поставени без разрешение, да ги приведат в изправност в 10-дневен срок или да ги демонтират.
	(2) При неспазване предписанията на общинските органи, същите демонтират РИЕ за сметка на собственика, като му налагат и глоба до 500.00 лева.
	(3) Който не изпълни в срок предписанията на общинските органи по ал. 1, се наказва с глоба до 300.00 лева.
	(4) В случаите на премахване на РИЕ от длъжностни лица при община Сапарева баня или по възлагане от нея, се прилага чл. 225,ал.5 от ЗУТ и сумите за изпълнението се събират по реда на ГПК.
	(5) Същите санкции се налагат и на собственици и председатели на етажна собственост, които са допуснали поставяне на реклами, несъобразени с изискванията на тази наредба.
	Чл. 38.  (1) Актовете на констатираните нарушения се съставят от длъжностните лица, определени от кмета на Община Сапарева баня.
	(2) Наказателните постановления се издават от кмета на Община Сапарева баня.
	Чл. 39.  Установяването на нарушенията, издаването, обжалването и изпълнението на наказателните постановления става по реда на Закона за административните нарушения и наказания, ЗУТ.

	ПРЕХОДНИ И ЗАКЛЮЧИТЕЛНИ РАЗПОРЕДБИ

	§ 1.  (1) Собствениците на заварените РИЕ, с изключение на елементите с краткотраен характер, са длъжни да приведат всички вече разположени РИЕ в съответствие с изискванията на тази наредба в тримесечен срок от влизането й в сила.
	(2) Договорите за монтаж и експлоатация на РИЕ върху общински имоти, сключени преди влизане в сила на тази наредба, запазват своето действие, ако по тях са извършвани редовни плащания.
	§ 2.  Незаконно монтираните РИЕ се демонтират.
	§ 3.  Монтираните със съгласието на Община Сапарева баня РИЕ, които не отговарят на стандартите на тази наредба, могат да бъдат поддържани до изтичане на срока на договора, но не повече от три месеца след влизането й в сила.
	§ 4.  По решение на кмета на Община Сапарева баня демонтажа на незаконно разположените РИЕ може да бъде възложен и на външна за структурата на общината организация.
	§ 5.  Наредбата влиза в сила в 10 дневен срок от решението на Общински съвет Сапарева баня за приемането и.
	§ 6.  Наредбата е приета от Общински съвет град Сапарева баня с решение № 11 по протокол № 20/03.04.2009 г.на основание чл. 20, ал. 1 и чл. 21, ал. 1, т. 13, във връзка с чл. 22, ал. 1 от Закона за местното самоуправление и местна администрация.

                                    		 			 Председател:............................
              /В. Златанчев/